დიმიტრის მონასტერი
დიმიტრის მონასტერი — ქართული მონასტერი იერუსალიმში, მდებარეობს იაფოს ჭიშკარსა და წმინდა მხსნელის მონასტერს შორის. აგებული უნდა იყოს XIV საუკუნის პირველ ნახევარში მეფე გიორგი ბრწყინვალის დროს. XVIII საუკუნის ქართველი ავტორის ტიმოთე გაბაშვილის „მიმოსვლაში“ დაცული ცნობით „წმიდის დიმიტრის მონასტერი“ აუშენებიათ „ქსნის ერისთავს შალვას, ვირშელს ივანეს, და მათი მოჴსენებაც მუნ არს“. „მიმოსვლის“ ერთ-ერთი ხელნაწერი იხსენიებს მხოლოდ „ქსნის ერისთავთ ვირშელს შალვას“. ერისთავ შალვა ქვენიფნეველის სახელზე იერუსალიმის ჯვრის მონასტერში შედგენილია ორი აღაპიც. მეფე გიორგი V-ის მიერ ეგვიპტესა და იერუსალიმში გაგზავნილმა შალვა ერისთავის ძე პიპამ, სავარაუდოდ, გამგზავრებისას თავისი მამა-ბიძის მიერ გატანებული შესაწირავიც წაიღო, რითაც ახალი მონასტერი ააგეს და, შესაბამისად, სამშენებლო წარწერაში მათი სახელები უკვდავყვეს. XVII საუკუნის ბოლოდან მონასტერი ბერძენთა ხელში გადავიდა.